Kirkko

Kirkko on uskonnollinen yhteisö, joka valvoo jäsentensä käyttäytymistä. Tässä artikkelissa viitataan Valon Kirkkoon tai Kipinän kirkkoon, jolla tarkoitetaan samaa asiaa. Kirkolla on pitkä historia. Kirkon valtapiirin alueella pätevät kirkolliset lait ja ne koskevat yhtä lailla aatelisia kuin tavallista kansaa.

## Uskomukset

Kipinän kirkko uskoo *Valoon,* jota symboloi toisinaan *Ensimmäiseksi Kipunaksi* kutsuttu jumalatar, joka on kirkon oppien mukaan myös ainoa todellinen jumaluus, johon ihmisellä on mahdollisuus saada kosketus. Valo ei kirkon mytologian mukaan kuitenkaan luonut maailmankaikkeutta, vaan maailmankaikkeus on sielutonta pimeyttä ja epäjärjestystä, joka on aina ollut olemassa - joskin ennen Valon saapumista ihmiset vaelsivat pimeydessä pyrkien kohti valoa, joka näyttäytyi ihmiselle viisautena. Ihmisen ja kirkon voidaan näin ajatella syntyneen Valosta, joka houkutteli ihmisen ulos pimeyden massasta. Jotkut kirkkokunnat kuitenkin harrastavat Valon samaistamista kaikkivoipaiseen jumaluuteen. Eräs kirkon keskeisiä oppeja on kuitenkin, että Valon avulla ihminen pystyy muokkaamaan tuota epäjärjestystä ja tuomaan maailmaa enemmän Valon kaltaiseksi. Näin Valo tarvitsee apuamme.

Näin he tekevät eroa *pakanoihin,* jotka usein uskovat luonnonjumaliin tai henkiin sekä erilaisiin myyttisiin luomiskertomuksiin. Pakanat on käännytettävä, sillä kirkon mukaan perustavanlaatuisesti väärät uskomukset edustavat pimeyttä, joka johtaa kaaokseen. Kirkon ortodoksisen tulkinnan mukaan Valo samaistetaan järjestyksen ylläpitoon ja salaisuuksien paljastamiseen.

Historioitsijat Tel Narathista ovat vastikään tehneet vertailevaa tutkimusta eri paikoissa tehdyistä muistiinpanoista ja huomanneet, että vuoden 0 tienoilla auringon valo todella muuttui sävyltään erilaiseksi ja tämä tuskin jäi huomaamatta keneltäkään. Tämä ilmestys auttoi Valon kirkkoa nousemaan valtaan ja antoi myös Keisarinna Von Zefirialle oikeutuksen toimia ensimmäisenä "aitona hallitsijana". Nykyään kansan keskuudessa elää uskomus, että ennen vuotta 0 ei ollut aurinkoa ollenkaan, mutta tämä näkemys on virheellinen. Kirkon mukaan Aurinko on Valon lahja ihmiselle ja jotkut hyvin ortodoksiset papit saattavat itsekin pitää Valoa edeltävää aikaa hyvin pimeänä.

Koska kukaan ei ole muistamassa, eikä Pyhässä Valon Kirjassa aihetta täsmennetä, on Kirkon virallinen kanta on, että *ennen Valoa oli ihmisen silmään pimeämpää kuin jälkeen Valon.*

 Kipunan Kirja on Kirkon mukaan Valon sanelemaa ja se tulee ajan ulkopuolelta. Siinä on osioita monilta esihistoriallisilta pyhimyksiltä, joilla oli suora yhteys Valoon. Kirkon mukaan Kipunan Kirjasta ylin papisto tiesi odottaa Valoa ja aloittaa uuden ajanlaskun. Kirkon opin mukaan ihmisen tehtävä on tehdä maasta pyhä ja valoisa, johtaa kaikki ihmiset pois pimeydestä ja palvella Valoa. Koska ihminen koostuu samoista aineista kun maa ja eläimet, on myös ihmisessä pimeyden ja kaaoksen elementti, josta ei pääse eroon ennen kuolemaa. Valoon uskovat toivovat ja rukoilevat, että kuoleman jälkeen Valo ottaisi heidät pois pimeydestä. Eri kirkkokuntien välillä on erimielisyyksiä siitä, miten ankarasti ihmisen on tässä elämässä työskenneltävä ja mitä toimia vältettävä, jotta Valo ottaisi ihmisen luokseen tämän kuollessa, eikä sielun kipinä tuhoutuisi pimeyden kaaokseen, kuten käy pakanoille ja vääräuskoisille.

## Käytäntö

Käytännössä papit ovat ihmisiä siinä missä muukin kansa. Kirkon piirissä korruptio ja pyhien tekstien mielivaltainen tulkinta on etenkin syrjäseuduilla kohtalaisen yleistä.

Eräänä syynä tähän on, että papisto on jo pitkään käyttänyt Tykeniassa myös maallista valtaa. Tietyt asiat kuuluvat kirkollisen lain alle ja kirkolla on oikeus langettaa rangaistuksia lievistä häpeärangaistuksista kuolemantuomioon saakka.

Kirkollisen lain alle kuuluvat mm. seuraavat asiat:

Avioliitot, aviorikokset, pahoinpitelyt, huoltajuussuhteet, syntyneiden ja kuolleiden kirjaaminen, hautaustoimi sekä omaisuus- ja henkirikokset (yhdessä valtiovallan kanssa).

Erityisen tuomittavia tekoja ovat mm. homoseksuaalisuus, eläimiin sekaantuminen, Valon pilkkaaminen tai oppien kyseenalaistaminen ja noituuden harjoittaminen.

## Historia

Kirkko katsoo historian alkaneen Valon ensisaapumisesta esikaaoksen tilaan mittaamattomia ikuisuuksia sitten. Kirkon mukaan Kipinän jumalatar tai mystinen viisautta edustava *Valo* johdatti maailman järjestykseen ja muovasi siitä luonnon ja ihmisen tavoittelemaan itseään kohti. Vanhoja pyhiä tekstejä tutkineet Ensimmäiset näkijät perustivat Kirkon ja aloittivat ajanlaskun, joka on edelleen voimissaan ja jonka vaikutuspiiri kasvaa edelleen.

Jotkut akateemiset historioitsijat ovat väittäneet, että nykyisenkaltainen kirkko oppeineen kehittyi n. 200-10 eV mysteerikulteista ja magiaa tutkineiden alkemistien salaseurojen yhteenliittymistä. Jotkut epäilevät motiivina olleen kaapata valtaa pois keisarilta.

## Pyhät tekstit

Tärkeimmät pyhät tekstit löytyvät Kipinän kirjasta, joka jakautuu *ortodoksiseen* ja *okkultistiseen* puoleen. Okkultistien puolen kirjoitusten ymmärtämiseen vaadittu kieli on vain korkeamman papiston hallussa. Yleensä kansan papistoilla on käytössään vain Ortodoksinen puoli kirjasta ja papeista vain pieni osa opetetaan okkultistisiin saloihin.

### Kipinän kirjan pääosat:

##### Ortodoksinen:

1. Ort: Maailman selitys
2. Ort: Valon lait (kansan säännöt)
3. Ort: Kirkon perusta (papiston säännöt)
4. Ort: Ylistyslauluja ja rukouksia
5. Ort: Meditaatioita

##### Okkultistinen:

1. Okk: Filosofinen perusta todellisuuden rakenteelle (*Shes Aes Tzarath) "Ajatus kaiken pohjarakenteesta"*
2. Okk: Henkisten kykyjen kultivaatiosta (*Mashen Derith) "Aloittelijan ohjeistus"*
3. Okk: Yhteisön johtamisen edellytykset (*Thal Aes Lucerna) "Ohje valistuneiden joukkojen ohjaamisesta"*
4. Okk: Oppineiden pyhät toimitukset, "loitsukirja" (*Zarthan Dertih) "Mestarin ohjeistus"*
5. Okk: Maailmankaikkeuden salaisuuksien paljastamiseksi (*Feins Exia*) "*Keinot paeta"*

### Muut tekstit

Pyhän Valon Kirja - Kansanomaisesti kirjoitettu tiivistelmä Kipinän Kirjan osista 1-2. Jakautuu kahteen osioon: Tarina Valosta (selitys maailman toiminnalle) ja Ihmisen osa (kirkon säännöt).

Zenia Exia - Ylipapiston korkein lakikirja, jonka kerrotaan olevan itse Valon sanelema. Kirjaa säilytetään salaisessa paikassa Lucernarian katedraalissa Kuninkaanlinnan kaupungissa.

## Avainhenkilöt

Ylipappi Adzan Thal Valad

Isä Midar - Haldbarin Valon kirkon pappi.